জম্মু ও কাশ্মীরে সেনা জঙ্গির গুলির লড়াই

ওয়েবডেস্ক: জম্মু ও কাশ্মীরের (Jammu and Kashmir) উধমপুর জেলার রামনগরে যৌথ বাহিনী ও জঙ্গির গুলির লড়াই। বুধবার ওই ঘটনার পর যৌথ বাহিনীর সংখ্যা বাড়ানো হয়েছে। গোপন সূত্রে খবর পেয়ে রামনগরের জোফেরে তল্লাশি অভিযান চালায় নিরাপত্তারক্ষীরা। সেসময় গুলি চালায় জঙ্গিরা। পাল্টা গুলি চালায় সেনা। গত সপ্তাহেই কাঠুয়া জেলার পঞ্জতীর্থ এলাকায় পাকিস্তানের জঙ্গি সংগঠন জইশ ই মহম্মদের তিন সদস্যকে ঘিরে ফেলেছিলেন কর্মীরা। তবে তারা পালিয়ে যেতে সক্ষম হয়। মার্চেই কাঠুয়া জেলায় দুই জঙ্গি ও চার পুলিসকর্মীর মৃত্যু হয়।

রিপোর্ট অনুযায়ী, সম্প্রতি জম্মু ও কাশ্মীরে জঙ্গি কার্যকলাপ বেড়েছে। ২০২৪ সালে জম্মু ও কাশ্মীরের ১০টির মধ্যে ৮টি জেলাতেই জঙ্গি হামলা হয়েছে। ঘটনায় ৪৪ জনের মৃত্যু হয়। তার মধ্যে ১৮ জন নিরাপত্তাকর্মী ও ১৩ জন জঙ্গি। আর্মি, পুলিস, সিএপিএফ যৌথভাবে তল্লাশি অভিযান চালাচ্ছে। জঙ্গি কার্যকলাপ ক্রমশ বাড়ছে জম্মু ও কাশ্মীরে। সেজন্য অভিযানও চলছে জোরকদমে।